Drie in hof oor olifanttande | Maroela Media
Maroela Media het vroeër berig die drie persone is Vrydagoggend omstreeks 10:30 by die Savannah Mall in hegtenis geneem toe hulle met olifanttande betrap is.
Kol. Moatshe Ngoepe, woordvoerder van die polisie, het gesê David Mathonsi (31), Raymond Move (33) en Ben Shiburi (36) bly in aanhouding. Hulle moet op 2 Februarie weer in die hof verskyn vir aansoek om borgtog en verdere polisieondersoek.
"Die verdagtes is deur lede van die eenheid vir bedreigde spesies in Limpopo, die honde-eenheid, misdaadintelligensie, die departement van ekonomiese ontwikkeling en toerisme (Ledet) en die omgewingsmisdaadeenheid van SANParke en die Krugerwildtuin in hegtenis geneem," het Ngoepe gesê. Die drie verdagtes wou die olifanttande verkoop. Hulle het in 'n gryskleurige BMW rondgery met vier stukke olifanttande ter waarde van ongeveer R168 000.